b"\n_START_ARTICLE_\nRo\xc5\xbeinis vynas\n_START_PARAGRAPH_\nRo\xc5\xbeinis vynas arba rausvasis vynas (pranc. ros\xc3\xa9; isp. rosado; it. rosato; angl. blush) yra vynas, kurio spalva gali b\xc5\xabti \xc4\xafvairiausia\xc2\xa0\xe2\x80\x93 nuo vos bly\xc5\xa1kios, pilk\xc5\xa1vos ro\xc5\xbein\xc4\x97s iki ry\xc5\xa1kios ir gilios, priklausomai nuo vynui gaminti naudojam\xc5\xb3 vynuogi\xc5\xb3 ir maceracijos trukm\xc4\x97s, t. y. to, kiek ilgai vynuogi\xc5\xb3 odel\xc4\x97s mirkomos vynuogi\xc5\xb3 sultyse._NEWLINE_Kuo trumpesn\xc4\x97 maceracija (ji gali siekti nuo vos keli\xc5\xb3 valand\xc5\xb3 iki keli\xc5\xb3 par\xc5\xb3), tuo vynas bus \xc5\xa1viesesnis, ir prie\xc5\xa1ingai._NEWLINE_Ro\xc5\xbeiniai vynai gaminami sald\xc5\xabs, pusiau sausi ir sausi. B\xc5\xabtent pastarojo stiliaus yra dauguma Europos vyn\xc5\xb3._NEWLINE_Dauguma ro\xc5\xbeini\xc5\xb3 vyn\xc5\xb3 gaminami i\xc5\xa1 raudon\xc5\xb3j\xc5\xb3 vynuogi\xc5\xb3 veisli\xc5\xb3. Da\xc5\xbenai\xc2\xa0\xe2\x80\x93 i\xc5\xa1 'Pinot Noir', 'Syrah', 'Grenache', 'Merlot', 'Malbec', 'Cabernet Sauvignon', 'Tempranillo', 'Sangiovese', 'Zinfandel' ar ma\xc5\xbeai \xc5\xbeinom\xc5\xb3 vietini\xc5\xb3 veisli\xc5\xb3, priklausomai nuo \xc5\xa1alies ar regiono tradicij\xc5\xb3._NEWLINE_Ro\xc5\xbeiniai vynai n\xc4\x97ra skirti ilgai laikyti, jie trumpaam\xc5\xbeiai. Gaiviausi\xc2\xa0\xe2\x80\x93 jauni, i\xc5\xa1laikyti iki vien\xc5\xb3 met\xc5\xb3. V\xc4\x97liau gali kisti ir spalva, ir aromatas, ir skonis._NEWLINE_Ro\xc5\xbeiniai putojantieji ros\xc3\xa9, kaip ir ro\xc5\xbeinis \xc5\xa1ampanas, tradici\xc5\xa1kai gaminami i\xc5\xa1 raudon\xc5\xb3j\xc5\xb3 ir balt\xc5\xb3j\xc5\xb3 veisli\xc5\xb3 mi\xc5\xa1ini\xc5\xb3. Kartais taip gaminami ir tykieji vynai, ta\xc4\x8diau rimti gamintojai \xc5\xa1io metodo netaiko._NEWLINE_Ro\xc5\xbeiniai vynai patiekiami tik labai gerai at\xc5\xa1aldyti, nuo 4 iki 8\xc2\xa0\xc2\xb0C._NEWLINE_Provanso kra\xc5\xa1tas pagal ro\xc5\xbeinio kiek\xc4\xaf pirmauja pasaulyje. Kitaip nei baltasis ar raudonasis, ro\xc5\xbeinis keliauja ma\xc5\xbeai: daugiausia jo i\xc5\xa1geriama tame regione ar \xc5\xa1alyje, kur jis padaromas._NEWLINE_\xc5\xa0tai Provanso vyndariai eksportuoja \xc4\xaf kitas \xc5\xa1alis tik de\xc5\xa1imtadal\xc4\xaf savo produkcijos, ir tai\xc2\xa0\xe2\x80\x93 bene vien \xc4\xaf kaimynines. Kone tre\xc4\x8ddalis pasaulyje ro\xc5\xbeinio pagaminama kaip tik Pranc\xc5\xabzijoje, pranc\xc5\xabzai kasmet jo i\xc5\xa1geria ma\xc5\xbedaug 7 mln. hektolitr\xc5\xb3."